Επιβολή από τη Γαλλία υποχρεώσεων δημόσιας υπηρεσίας στις τακτικές αεροπορικές γραμμές μεταξύ Pointe-à-Pitre και Saint-Martin Grand Case

(2003/C 172/05)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Γαλλία αποφάσισε να επιβάλει υποχρεώσεις δημόσιας υπηρεσίας στις τακτικές αεροπορικές γραμμές μεταξύ Pointe-à-Pitre le Raizet και Saint-Martin Grand Case.

2. Οι υποχρεώσεις δημόσιας υπηρεσίας έχουν ως εξής:

2.1. Ως προς την ελάχιστη συχνότητα πτήσεων:

Τα δρομολόγια πρέπει να εκτελούνται καθημερινά, χωρίς ενδιάμεση στάση, τουλάχιστον δύο φορές μετ' επιστροφής ημερησίως.

2.2. Ως προς τον τύπο του χρησιμοποιούμενου αεροσκάφους:

Τα δρομολόγια πρέπει να εκτελούνται με αεροσκάφος που διαθέτει ελικοστροβιλοκινητήρες.

2.3. Ως προς τα ωράρια:

Τα ωράρια πρέπει να επιτρέπουν στους επιβάτες να πραγματοποιούν, από τη Δευτέρα έως την Παρασκευή, ένα δρομολόγιο μετ' επιστροφής εντός της ημέρας, με παραμονή τουλάχιστον επτά ωρών στο Pointe-a-Pitre.

2.4. Ως προς τους ναύλους επιβατών:

Ο πλήρης ναύλος Υ για μετάβαση μόνο, στις γραμμές από Pointe-à-Pitre προς Saint-Martin Grand Case δεν μπορεί να υπερβαίνει τα 80 ευρώ.

Οι ακόλουθες κατηγορίες επιβατών έχουν δικαίωμα, χωρίς περιορισμό της μεταφορικής ικανότητας, σε ναύλο που ισούται με 66 ευρώ κατ' ανώτατο όριο:

- τα άτομα ηλικίας κάτω των 20 ετών,

- τα άτομα ηλικίας άνω των 60 ετών,

- οι φοιτητές ηλικίας κάτω των 27 ετών,

- τα άτομα με ειδικές ανάγκες ή οι ανάπηροι.

Στους επιβάτες που έχουν την κύρια κατοικία τους στο Saint Martin (γαλλικό τμήμα) και οι οποίοι πραγματοποιούν ένα δρομολόγιο μετ' επιστροφής από το Saint-Martin Grand Case, με εισιτήρια που αγοράστηκαν στο Saint-Martin, των οποίων η ισχύς περιορίζεται σε χρόνο παραμονής εκτός της νήσου μικρότερο από δεκατέσσερις ημέρες, πρέπει να προσφέρεται ναύλος που ισούται με 66 ευρώ για όλες τις πτήσεις, χωρίς περιορισμό της μεταφορικής ικανότητας και χωρίς περιορισμούς ως προς την προθεσμία για την κράτηση θέσης και την αγορά του εισιτηρίου.

Οι εν λόγω ναύλοι νοούνται χωρίς τους κατά κεφαλήν φόρους και τέλη που εισπράττει το κράτος, καθώς και οι τοπικές και αερολιμενικές αρχές, αναγράφονται δε ως τέτοιοι επί του τίτλου μεταφοράς.

Σε περίπτωση ασυνήθιστης, απρόβλεπτης και μη οφειλόμενης στους αερομεταφορείς αύξησης των στοιχείων κόστους, τα οποία επηρεάζουν την εκμετάλλευση των αεροπορικών γραμμών, ο εν λόγω μέγιστος ναύλος μπορεί να αυξηθεί κατ' αναλογία της διαπιστωθείσας αύξησης. Ο μέγιστος ναύλος που αναπροσαρμόζεται με αυτόν τον τρόπο κοινοποιείται στους αερομεταφορείς που εκμεταλλεύονται τις γραμμές και ισχύει μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

2.5. Ως προς την εμπορική πολιτική:

Η πώληση των θέσεων πρέπει να πραγματοποιείται μέσω ενός τουλάχιστον συστήματος κράτησης θέσεων που είναι προσβάσιμο μέσω ενός γρήγορου μέσου μετάδοσης δεδομένων.

2.6. Ως προς τη συνέχεια παροχής της υπηρεσίας:

Εκτός των περιπτώσεων ανωτέρας βίας, ο αριθμός των πτήσεων που ακυρώνονται για λόγους που μπορούν να αποδοθούν άμεσα στον αερομεταφορέα δεν επιτρέπεται να υπερβαίνει, κατ' έτος, το 2 % του αριθμού των πτήσεων που προβλέπονται στο πρόγραμμα εκμετάλλευσης.

Ο αερομεταφορέας δεν μπορεί να διακόψει τα δρομολόγια παρά ύστερα από ελάχιστη προειδοποίηση έξι μηνών.

Οι κοινοτικοί αερομεταφορείς ενημερώνονται ότι η αθέτηση των υποχρεώσεων δημόσιας υπηρεσίας κατά την εκμετάλλευση των ανωτέρω γραμμών μπορεί να επιφέρει διοικητικές ή/και δικαστικές κυρώσεις.

Οι αερομεταφορείς ενημερώνονται ότι οι γαλλικές αρχές διατηρούν το δικαίωμα παραχώρησης ενισχύσεων κοινωνικού χαρακτήρα επί των εν λόγω γραμμών, προς όφελος ορισμένων κατηγοριών επιβατών, βάσει των διατάξεων του άρθρου 87 παράγραφος 2 στοιχείο α) της συνθήκης ΕΚ.